《元夕阴雨孤城愁坐适魏十二介然书来言琼台将然万炬因以寄之》
宋代·李光

海滨遇元夕，况值愁阴天。重云障佳月，微雨杂瘴烟。

孤城欲黄昏，里巷已萧然。荒祠鼓坎坎，老巫舞蹁跹。

挥杖眩村氓，捩齿传神言。异域俗尚鬼，殊形耳垂肩。

邦人素敬畏，香灯竞骈阗。使君招我饮，老病不得前。

有如伏枥马，硉兀难加鞭。遥知琼台上，万炬照绮筵。

幽人正愁绝，跏趺坐深禅。雾霭埋群山，不碍孤月圆。

茅庵一灯留，照我独不眠。夜阑香篆销，息息火自传。

何当访羽客，同上罗浮巅。

作者简介：李光（1078年12月16日[1] —1159年4月22日），字泰发，一作字泰定，号转物老人。越州上虞（今浙江上虞东南）人。南宋名臣、文学家、词人，南宋四名臣之一，唐汝阳王李琎之后。徽宗崇宁五年（1106年）进士，调知开化县，移知常熟县。累官至参知政事，因与秦桧不合，出知绍兴府，改提举洞霄宫。绍兴十一年（1141年），贬藤州安置，后更贬至昌化军。秦桧死，内迁郴州。绍兴二十八年（1158年），复左朝奉大夫。绍兴二十九年（1159年），致仕，行至江州卒，年八十二。宋孝宗即位后，赠资政殿学士，赐谥庄简。有前后集三十卷，已佚。又有《椒亭小集》、《庄简集》等。